text: Morten Wieghorst får mediefri under landsholdssamling
  Som en del af sin optrapningsplan efter sygemelding holder Morten Wieghorst sig ude af rampelyset.
  Når det danske fodboldlandshold mandag aften går ud på træningsbanen i det sydøstlige Spanien nær Alicante, er Morten Wieghorst igen at finde som en del af landsholdets trænerstab efter sin sygemelding.Assistenttræneren - der skulle have været landstræner - kommer dog ikke til at udtale sig om sygdomsforløbet eller andre emner i pressen i løbet af den ni dage lange landsholdssamling.
  Som en del sin optrapningsplan efter at have været sygemeldt med symptomer på stress holder Wieghorst sig i baggrunden fra rampelyset og allokerer sine kræfter til trænergerningen.
  Mandag udtaler fungerende landstræner Lars Knudsen sig til pressen på vegne af trænerstaben, mens assistenttræner Daniel Agger onsdag stiller op til en medieseance.
  Morten Wieghorst var assistenttræner under Kasper Hjulmand fra 2020 til og med EM tidligere i år.
  Da Hjulmand trak sig som landstræner i juli, sagde Wieghorst ja til at overtage landstrænerjobbet året ud, men i slutningen af august blev han sygemeldt og deltog ikke i landsholdssamlingen i september. Tre uger efter sin sygemelding blev Wieghorst raskmeldt.
  Det er ikke meldt ud, om Wieghorst er landstræner eller assistenttræner, når landsholdet samles i november.